**יצירת מרחב בטוח בתנועות**

האתגר שלנו הוא להצליח להטמיע את הטיפול והמניעה בפגיעות מיניות בתוך הפעילות התנועתית הקיימת, כחלק ממטרות הפעילות, כמו שהשמירה על החיים היא מטרה בפני עצמה בטיול ומהווה חלק משמעותי מהתהליך ההתחנכות של החניך בתנועה. החוכמה היא להפוך את התוכן הזה לחלק אורגני מהפעילות.

צריכות להיות לנו מטרות ויעדים להטמעת הנושא הזה בתנועה ואנחנו צריכים לשאוף לקיים אותן. ההתמודדות צריכה להיות חלק מתכנית כללית ולא משהו שהוא תלאי על תלאי.

***"מרחב בטוח הוא מרחב שמטוהר מהרוע ומהעוולות של העולם. השאיפה שלנו לא צריכה להיות למרחבים סטריליים. המרחב הבטוח שלי הוא מרחב שבו כולן מסכימות לנסות שלא להיות אלימות אחת כלפי השניה, ומכירות בכך שהאלימות לא תמיד נעשית באופן מודע. הוא מרחב שבו כשכן מתרחשת אלימות אף אחת לא מנסה לטעון שהאלימות לא קיימת, וכשהיא מתרחשת - הבחירה באמון היא לנקות יחד, לפרק וללמוד.***

***מרחב בטוח צריך להיות גם מרחב שבו יש מקום לטעות, למגוון, למרחבים של דמיון ושונות, לאמון, ולאכפתיות עמוקה."***

הבלוג של ראומה

***מרחב בטוח - מרחב שבו ההתנהגות, המעשים והשיח מכבדים ונטולי מסרים פוגעניים. מרחב שמקדם שוויון מגדרי והאווירה בו מאפשרת לחניכים ולחניכות להרגיש בנוח עם מי שהם/ן ולהגיד אם משהו מפריע להם/ן או שנחצה גבול מבחינתם/ן.***

מרכז סיוע לנפגעות ולנפגעי תקיפה מינית

**כלים חינוכיים ליצירת מרחב בטוח במרחב החינוכי**

* **ליצור שיח על מיניות** - גם אם בני/ות הנוער מראים חוסר רצון לדבר על כך, אנו כצוות חינוכי נעביר את המסר שניתן לפנות אלינו בנוגע לשאלות ומחשבות בהקשר של מין ומיניות.
* **ליזום שיחה סביב נושאים אקטואליים ורלוונטיים** – המציאות והמדיה סביבנו מציפים את התכנים של מיניות ופגיעה מינית ללא הפסקה. נצלו את הטריגרים והתייחסו אליהם, בין אם מדובר במקרה שפורסם בחדשות, בסרט או שיר חדש שהתפרסם, סצינה שמסדרה פופולארית שהפכה להיות במרכז העניינים, וכיוצ"ב. מקרי הבוחן הללו יאפשרו שיח פתוח על העמדות וההנחות השונות של בני ובנות הנוער בנושאים של מין, מיניות ותפקידי מגדר. כך נוכל גם אנחנו, כחלק מהשגרה, לשוחח על גבולות, מגע, מיניות מיטיבה ומצבים פוגעניים.
* **חוסר שיפוטיות כלפי התלמידים והתלמידות או סיפורים מהתקשורת** – הדעות שנשמיע בנושאים הללו, בין אם מדובר ישירות בתלמידים/ות ובין עם במקרים אחרים ורחוקים מהם, יסמנו אותנו בעיניהם ככתובת רלוונטית, או כמבוגר/ת שאין טעם לפנות אליו/ה. אם נצליח להמנע משיפוטיות, ונעמוד ב"חשיפת המבחן", נהיה נגישים וזמינים יותר עבורם.
* **מודלינג של דיאלוג ובירור הסכמה** – אלימות מינית היא תוצר של יחסי כוח חברתיים והעדר תקשורת ואמפתיה. כאנשי ונשות חינוך שמאמינים בדיאלוג, ההתנהגות, השפה ומערכות היחסים ביננו ואיתם/ן, יכולים להוות מודל חיובי לתקשורת מכבדת ושוויונית. כחלק מתרבות בית הספר, בצוות החינוכי ועם בני ובנות הנוער, נשאף לבירור הסכמה.
* **המנעות משאלות חודרניות ושיפוטיות** – כאשר נתפתח שיחה בנושא של מגדר, מין, מיניות ונטייה מינית, נמנע משאלות בעלות אופי שפוטי ומאשים. גם אם השאלות שלנו נובעות מרצון להבין או להגן, הן עלולות לעשות עוול, לפגוע ולחסום מפי שיח כן. אפשר להזמין לשיחה בהמשך, ולשאול שאלות פתוחות.
* **להתשחרר מהנחות מוקדמות** – לא כל מי שעצוב/ה או בוכה רוצה שנחבק אותו, לא כל הבנים בכיתה רוצים "רק מין", לא כל תלמיד שיצא מהארון מרגיש בנוח עם מגע של בנות...
* **כבוד ורגישות לגבולות של עצמי ושל האחר** – עלינו להיות מודעים/ות לכך שלכל אחת ולכל אחד יש גבולות משלו. הגבולות של כל אחת ואחד הם דינמיים ומשתנים, ויש להיות ערים לכך כל הזמן. לא רק במגע, גם בדיבור, בשפה, בהומור, בסרטונים שרוצים להראות וכן הלאה. בייחוד כדמויות סמכות וכאנשי ונשות חינוך, יש לשמור על הגבולות של האחר/ת, ובעיקר לזכור לשמור על הגבולות שלנו. כאני כמורה אומרת "זה לא מתאים וחצה את הגבול שלי", אני נותן/ת לגיטימציה לכך שמותר לשים גבול, ושצריך להיות רגישים לאחר.
* **מודלינג של שמירה על גבולות** **המגע** – לשמור על גבולות המגע שלנו ושלהם/ן. אפשר לברר האם הבעת החיבה וההערכה באמצעות חיבוקים, טפיחות ונגיעות מתאימה ורצויה, ולזכור שהנוער נמצא במצב פגיע המחפש קרבה, אישורים ותשומת לב. בירור ההסכמה לא חייב להיות באופן מילולי ישיר. כדאי לוודא שהמגע לא נעשה במפתיע, שיש קשר עין, ועוד.
* **להבהיר אי הבנות ולקחת אחריות** – לפעמים אחרי שאמרתי משהו לא הולם, אפילו בכוונה תמימה ומצחיקה, הבנתי שיש לה משמעויות פוגעניות. במקום להתעלם ו"לעבור הלאה", נצלו את ההזדמנות להראות כיצד ניתן לקחת אחריות, להתנצל, ולהסביר את הכוונה מאחורי הדברים. כך תשמשו דוגמא לכיצד ניתן להרגיע מצבי מצוקה ומבוכה, ולהכניס עקרונות של לקיחת אחריות ויצירת דיאלוג גם במפגשים לא נעימים.
* **אפס סובלנות לאלימות** – לכל סוג אלימות שהיא, ולאלימות מינית בפרט. גם בדיחות, טרמינולוגיה סקסיסטית, שירי לעג והתנהגויות דומות הן ביטויים אלימים.
* **תגובה מהירה וחד משמעית** – במידה ונחשפנו לארוע של פגיעה מינית, נתייחס לכך באופן מגנה ושלילי ללא השתהות מיותרת. כמו כן, אם יש צורך בהפעלת סנקציות, כדאי להגיע להחלטה בהקדם, על מנת שלתגובה החינוכית תהיה משמעות (עבור כל מעגלי הפגיעה: הנפגע/ת, הפוגע/ת, וכלל בית הספר). עם זאת חשוב לא להיות פזיזים, לשקול את הצעדים ולקבל החלטה שתשרת ותועיל לכל המעורבים בדבר.
* **להפנות לגופים מקצועיים ולידע מהימן** – לא תמיד יש לנו את כל התשובות לכל הדילמות והשאלות שצצות בדרך. זה בסדר גמור! יש הרבה גורמים שאפשר להתייעץ איתם ויכולים לסייע לנו:
* **מרכזי סיוע לנפגעות ולנפגעי תקיפה מינית**

קו לנשים ולנערות – 1202

קו לנערים ולגברים – 1203

**ארגונים נוספים שניתן להיעזר בהם:**

* **דלת פתוחה** – ייעוץ בנושא מיניות - 03-510151
* **יש עם מי לדבר** – קו לקהילה הגאה - 03-6205591
* **אל"י – האגודה להגנת הילד** – 1-800-22-39-66

מוקד סיוע לקטינים פוגעים מינית ולקורבנות תקיפה מינית – 03-64477898

מוקד סיוע לבני/ת נוער תחת ניצול מיני מסחרי (זנות) - 054-9773666
‎ **בית לין מרכזי הגנה לילדים ולנוער** – רמת גן 03-5353590 | ירושלים 02-6448844 | אשקלון 08-638900 | באר שבע 08-6442804 |חיפה 04-6042024 | נצרת 04-6330558 | צפת 04-661193